
Text rozhodnutia
Súd: Krajský súd Trnava Spisová značka: 23Co/261/2011 Identifikačné číslo súdneho spisu: 2309210640 Dátum vydania rozhodnutia: 30. 04. 2012 Meno a priezvisko sudcu, VSÚ: JUDr. Iveta Jankovičová ECLI: ECLI:SK:KSTT:2012:2309210640.2 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky senátu: JUDr. Iveta Jankovičová a členiek senátu: JUDr. Lea Mária Stovičková a JUDr. Andrea Dudášová v právnej veci žalobcu: E. E., narodený XX.XX.XXXX, bytom O. A., O. XXX, v konaní zastúpený advokátom JUDr. Jaroslavom Fridrichom, AK Bratislava, F - legal, Moyzesova 8-10, Bratislava, proti žalovanému: Duslo, a.s., so sídlom Administratívna budova, evidenčné číslo 1236, Šaľa, v konaní zastúpený AK agner & partners, s.r.o., Bratislava, Špitálska 10, za účasti vedľajšieho účastníka: Sociálna poisťovňa, a.s., Bratislava, Záhradnícka 31, o zaplatenie 59.251,15 eur, na odvolanie vedľajšieho účastníka a žalovaného proti rozsudku Okresného súdu v Galante č. k. 16C/125/2009 - 311 zo dňa 11. mája 2011, takto r o z h o d o l : Rozsudok súdu prvého stupňa sa p o t v r d z u j e. Žalovaný je povinný zaplatiť žalobcovi náhradu trov odvolacieho konania, trovy právneho zastúpenia v sume 2.826,01 eur k rukám právneho zástupcu JUDr. Jaroslava Fridricha, do 3 dní po právoplatnosti rozsudku. o d ô v o d n e n i e : Prvostupňový súd rozhodol o povinnosti žalovaného zaplatiť žalobcovi 19.418,44 eur, do 3 dní po právoplatnosti rozsudku, ako aj o náhrade trov konania vo výške 9.583,78 eur, ako aj o povinnosti zaplatiť na účet Okresného súdu v Galante súdny poplatok vo výške 1.165 eur, do 3 dní po právoplatnosti rozsudku, a vo zvyšku žalobu zamietol. Prvostupňový súd aplikoval ust. § 190 ods. 1, § 193 ods. 1 písm. b), § 196, § 203 Zákonníka práce, § 2 ods. 1, § 4 ods. 1, § 7 ods. 1, 3 vyhlášky č. 32/1965 Zb. v znení noviel účinnej do 31.07.2004, ako aj ust. § 11 ods. 1 zák. č. 437/2004 Z. z. účinného od 01.08.2004. Skutkovo odôvodnil prvostupňový súd svoje rozhodnutie tým, že mal vykonaným dokazovaním za preukázané, že žalobca bol v čase vzniku choroby z povolania v pracovnom pomere s právnym predchodcom žalovaného, vykonával uňho prácu vo funkcii spriadača, bol vystavený toxickému pôsobeniu sírouhlíka a v dôsledku plnenia týchto pracovných povinností v prevádzke právneho predchodcu žalovaného žalobca trpí chorobou z povolania, ktorá bola u neho zistená 27.05.1988. Zo zhoršením zdravotného stavu bol v roku 2009 preliečený na KLPaT v Bratislave. Tu bolo vykonané posledné dobodovanie pre žalobcu z dôvodu bolestného a sťaženia spoločenského uplatnenia na 1000 bodov. Prvostupňový súd posúdil, že ide o výnimočný prípad, ako má na mysli ust. § 7 ods. 3 vyhl. č. 32/1965 Zb. Ku dňu zistenia choroby z povolania 27.05.1988 súd výnimočnosť videl v tom, že v čase zistenia choroby sa jednalo o človeka v produktívnom veku, následne chorobou z povolania postihnutého a zbaveného možnosti užívať výhody, ktoré mu inak ako zdravému poskytli a mohol ich užívať. Súd mal na mysli výhody, ktoré štát a spoločnosť poskytuje občanom stále v širšom rozsahu, a to možnosti uplatnenia nielen v pracovnej oblasti, ale aj pri využívaní voľného času, a uplatnenia osobných a rodinných záujmov. Súd dospel však k záveru, že sú splnené podmienky na zvýšenie odškodnenia u žalobcu na 40 násobok základného počtu bodov vo výške 1000 bodov. Z vykonaného dokazovania mal za preukázané, že došlo k zhoršeniu zdravotného stavu u žalobcu, následky sú v priamej príčinnej súvislosti s diagnostikovanou chorobou z povolania - chronickou otravou sírouhlíkom. Zhoršenie zdravotného stavu v oblasti psychickej súd posúdil ako nový, doposiaľ nepredpokladaný následok choroby z povolania. Zohľadniac čas zistenia choroby z povolania 27.05.1988 pri rozhodovaní o náhrade poškodenia na zdraví žalobcu treba aplikovať vyhl. 32/1965 Zb. účinnej v uvedenom čase z hľadiska § 5 ods. 3 a § 4 ods. 1 citovanej vyhlášky. Samotná náhrada za sťaženie spoločenského uplatnenia v rozsahu základného počtu bodového ohodnotenia zahŕňa odškodnenie za nepriaznivé dôsledky pre životné úkony poškodeného pre uspokojenie jeho osobných, spoločenských potrieb. Pre plnenie jeho spoločenských úloh zohľadňuje okolnosť, keď poškodený je v dôsledku choroby z povolania obmedzený a vylúčený vo svojich možnostiach vo voľbe povolania, spôsobu osobného uplatnenia, v rodinnom živote, politickom, kultúrnom, športovanom. Pri odškodnení sa vychádza zo základného počtu bodov, ktorým bolo toto SSU ohodnotené v lekárskom posudku, pričom podľa § 7 ods. 3 vyhl. sa umožňuje jeho zvýšenie v celkom výnimočných prípadoch hodných mimoriadneho zreteľa, nad stanovené najvyššie výmery odškodnenia. Súd konštatuje pokles zárobkovej činnosti u žalobcu na 70% a z toho plnú invaliditu znemožňujúcu mu čo i len obmedzene zapojiť sa do pracovného procesu. Preto porovnával takto schopnosti a predpoklady aké mal pred vznikom choroby z povolania, a ktoré sa po chorobe z povolania znížili, alebo niektoré stratili. U žalobcu sú nepredpokladané následky choroby z povolania preukázané tým, že sa zhoršuje psychický stav žalobcu prejavujúci sa v neustálych psychických zmenách jeho osobnosti, vyúsťujúce až do výbuchov neovládateľnej a bezdôvodnej agresivity a z toho plynúce závažné konflikty v rodine, s najbližšími príbuznými - manželkou, deťmi (zrejmá nesprávnosť prvostupňového súdu), nemožnosťou zúčastňovať sa kultúrneho, spoločenského a športového vyžitia, apatií spôsobenej bolesťami a odkázanosť na výlučne domáce prostredie, nemožnosťou vzdelávať sa a odkázanosť len na sledovanie televízie, nemožnosti čítania kníh, získavania ďalšieho všeobecného vzdelania. Prvostupňový súd sa vyjadril aj k otázke premlčania, k námietke premlčania, že pohľadávku nemožno považovať za premlčanú, resp. ktorúkoľvek časť, pretože rozhodnutím súdom sa prizná žalobcovi právo a nie je možné prihliadnuť na námietky žalobcu. Z výpovede svedka MUDr. V. bolo zistené, že tzv. demyelinizačné ochorenie bolo u pacienta zistené až v čase, keď choroba z povolania u žalobcu progradovala a vlastne až uvedená diagnóza vedela uspokojivo vysvetliť iné závažné zdravotné problémy žalobcu, ktoré lekári nevedeli vysvetliť z priebehu choroby z povolania. Vzhľadom na vyjadrenie tohto lekára, mal súd za preukázané, že diagnostikované ochorenie nemalo priamy vplyv na priebeh ochorenia na chronickú intoxikáciu žalobcu sírouhlíkom, ktorá mu bola diagnostikovaná pred dlhým časovým obdobím. Rozsah priznanej satisfakcie vo výške 40 násobku mimoriadneho zvýšenia bodového ohodnotenia bolesti a SSU vo výške 19.418,44 eur považoval súd za spravodlivú v pomere k následkom, ktoré choroba zmenou osobnosti žalobcu vyvolala a výška odškodnenia je podľa názoru súdu obvyklá v súlade so súdnou praxou zaoberajúcou sa riešením v uvedených konaniach. Súd tak zobral do úvahy skutočnosť, že spoločnosť a štát v súčasnej dobe poskytuje občanom stále širšie možnosti uplatnenia v živote nielen v pracovnej oblasti, ale aj pri využívaní voľného času a uplatnenia rodinných a osobných záujmov. Výnimočnosť prípadu u žalobcu odôvodňujúceho zvýšenie náhrady spočíva v tom, že v čase zistenia doposiaľ nepredpokladaných následkov choroby sa jednalo o človeka vo veku, v ktorom bol rodinný život žalobcu obmedzený a odkázaný len na okruh najbližších príbuzných - sestru, brata, bez možnosti založenia vlastnej rodiny, splodenia detí, stýkania sa s nimi, prežívania pocitu radosti zo starostlivosti o nich a pocitu spolupatričnosti s rodinou, ktoré majú pre človeka veľmi pozitívny význam a hlboko ovplyvňujú jeho prežívanie hlavne v období blízkeho dôchodkovému veku. Pri určení miery odškodnenia súd zohľadnil u žalobcu mimoriadne zhoršenie jeho rodinného života v dôsledku progresie choroby z povolania ako aj mimoriadne zníženie kvality prežívania aj tých najjednoduchších životných situácií ako sú prežívanie bežného dňa, noci, spánku a pod., postupnú stratu vnímania pozitívnych stránok života ako je pocit šťastia, spokojnosti, rodinnej a osobnej pohody, veselosti, stratu empatie s ostatnými členmi rodiny, úplné vyčlenenie žalobcu z rodinného života pre jeho neovládateľnú agresivitu hrubo obťažujúcu jeho okolie, prežívanie pocitu hlbokej nespravodlivosti, úzkosti a celkovej nechuti k ďalšiemu životu, úplnú stratu pocitu lásky a spolupatričnosti s rodinou, ako aj mimoriadnu emočnú labilitu v styku s tretími osobami. U žalobcu boli nevratne poškodené životne dôležité orgány ako je CNS ako aj to, že choroba z povolania u žalobcu je neliečiteľná z predpokladanou tendenciou sústavného zhoršovania sa. Súd nepriznal 100 násobok základného bodového ohodnotenia, ako si žalobca uplatnil, pretože nejde o najťažšie následky z choroby z povolania intoxikácie sírouhlíkom. Preto bola vo zvyšku žaloba zamietnutá. Žalobca bol oslobodený od platenia súdneho poplatku § 4 ods. 2 zák. o súdnych poplatkoch v znení doplnkov a noviel a podľa ust. § 2 ods. 2 vety prvej zaviazal na zaplatenie poplatku žalovaného. V zmysle ust. § 142 ods. 3 O.s.p. priznal žalobcovi náhradu trov konania, keď mal žalobca vo veci len čiastočný úspech, nakoľko základ trov právneho zastúpenia na základe vyúčtovania právneho zástupcu boli do 31.05.2010 za 1 úkon právnej služby hodnota § 10 ods. 1 vyhl. č. 655/2004 353,54 eur. Proti tomuto rozsudku bolo podané odvolanie žalovaným a vedľajším účastníkom. Vedľajší účastník vo svojom odvolaní poukázal na dôvod podania odvolania, že súd prvého stupňa na základe vykonaných dôkazov dospel k nesprávnym skutkovým zisteniam § 205 ods. 2 písm. d) O.s.p., nakoľko tieto nevyplynuli z vykonaného dokazovania a ich aplikácia má za následok vadnosť rozhodnutia súdu prvého stupňa. Rovnako rozhodnutie súdu prvého stupňa vychádza z nesprávneho právneho posúdenia veci § 205 ods. 2 písm. f) O.s.p. V odvolaní poukázal na výpoveď MUDr. P. V. a zo zistení možno konštatovať, že vynímajúc štandardné prejavy choroby z povolania, ktoré vedľajší účastník odškodnil výplatou základného bodového ohodnotenia, osobitosť tohto prípadu spočíva v prejavených následkoch neprofesionálnych ochorení, ktoré sa vo výlučnej miere podieľajú na SSU žalobcu v jeho rodinnom, kultúrnom, spoločenskom či pracovnom živote. Súd sa zaoberal aj námietkou premlčania do práva žalobcu domáhať sa na súde, aby tento rozhodol o mimoriadnom zvýšení náhrady za SSU v zmysle ust. § 3 vyhl. č. 32/65 Zb., ktorá bola vznesená 15.10.2010, keď sa stotožnil s názorom právneho zástupcu žalobcu a ním doloženou judikatúrou Najvyššieho súdu SR, z ktorej vyplýva, že povinnosť zaplatiť náhradu zodpovedajúcu zvýšeniu odškodnenia za SSU podľa § 7 ods. 3 vzniká až na základe pozitívneho rozhodnutia súdu, ktorým sa konštatuje nová právna situácia, teda v čase pred rozhodnutím súdu o návrhu nemôže dôjsť k premlčaniu tohto práva. Odvolateľ poukázal na ust. § 261 zák. práce v platnom znení do 31.03.2002 s tým, že sú uvedené v odseku 4 taxatívne prípady, keď nárok zaniká, lebo nebol uplatnený včas, tzn. že poškodený pracovník musí svoje nároky na odškodnenie zavčasu uplatniť na príslušnom orgáne. Odvolateľ zvýrazňuje podmienku včas a na príslušnom orgáne v zmysle ust. § 7 ods. 3 vyhl., aby v prípadoch hodných osobitného zreteľa mohol odškodnenie za bolesť a SSU súd primerane zvýšiť, a to i nad sumu uvedenú v odsekoch 1, 2. Je zrejmé, že jedine všeobecný súd je oprávnený v zmysle uvedenej vyhlášky o takomto nároku rozhodovať. Za použitia ust. § 263 ods. 3 zák. práce začína plynúť dvojročná premlčacia doba odo dňa, keď sa poškodený dozvie o škode a o tom, kto za ňu zodpovedá. Uplynutie premlčacej doby je viazané na subjektívny moment, ktorý spočíva vo vedomosti poškodeného o spôsobenej škode a o tom, kto za ňu zodpovedá. Výška bodového ohodnotenia SSU vyplýva z lekárskeho posudku. Vydaním lekárskeho posudku získal navrhovateľ vedomosť o škode a jej výške, ktorá mu v dôsledku choroby z povolania vznikla. Žalobcom uplatnený nárok na náhradu škody za SSU tvorí neoddeliteľný celok, a to z toho dôvodu, že potom počiatok plynutia premlčacej doby nemožno deliť na dobu, kedy sa navrhovateľ dozvedel o škode, ktorá zakladala nárok na plnenie za SSU a jej zvýšenie na dvojnásobok podľa § 6 ods. 2 vyhl. č. 32/65 Zb. a na dobu, ktorá by zakladala nárok na mimoriadne zvýšenie náhrady za SSU podľa § 7 ods. 3 vyhl. č. 32/65 Zb. Počiatok plynutia premlčacej doby u žalobcu na uplatnenie jeho nároku na náhradu škody z choroby z povolania je tak nutné stanoviť, v prípadoch všetkých posudkov o odškodnení SSU, na deň ich vystavenia 01.09.1988, 24.03.1998 a 06.04.2000. Subjektívna dvojročná premlčacia doba na práva žalobcu domáhať sa na súde mimoriadneho zvýšenia náhrady za SSU uplynula 01.09.1990, 24.03.2000 a 06.04.2002. V konaní nevzniesol námietku premlčania k nároku na výplatu náhrady zodpovedajúcej mimoriadnemu zvýšeniu SSU, alebo vzťahu k právu žalobcu uplatniť si nárok na mimoriadne zvýšenie náhrady za SSU na súde, ako orgánu príslušnom na rozhodovanie. Neexistencia zákonnej úpravy premlčania by v tomto prípade znamenal pre žalobcu možnosť uplatniť si nárok na mimoriadne zvýšenie SSU aj po značne dlhej dobe, napr. po 50 rokoch od vystavenia lekárskeho posudku. Vedľajší účastník preto navrhol, aby odvolací súd zmenil rozsudok súdu prvého stupňa v napadnutej časti tak, že žalobný návrh ako nedôvodný zamietne. Odvolanie proti rozsudku podal žalovaný. Má za to, že pri rozhodovaní došlo k vade, a to tým, že súd rozhodol vo veci, ktorá nepatrí do právomoci súdu § 221 ods. 1 písm. a) O.s.p., že konanie má inú vadu, ktorá mohla mať za následok nesprávne rozhodnutie vo veci § 205 písm. b) O.s.p., že súd dospel na základe vykonaných dôkazov k nesprávnym skutkovým zisteniam § 205 ods. 2 písm. d) O.s.p., že rozhodnutie súdu vychádza z nesprávneho právneho posúdenia veci v zmysle ust. § 205 ods. 2 písm. f) O.s.p. Žalovaný nesúhlasí s tvrdeniami súdu obsiahnutými v odôvodnení rozsudku. Žalovaný nespochybňuje, že žalobca trpí chorobou z povolania chronickou intoxikáciou sírouhlíkom, ktorá ho do istej miery obmedzuje v jeho spoločenskom, pracovnom, rodinnom, kultúrnom živote, ale poukazuje na to, že nie všetky žalobcom popísané zdravotné ťažkosti súvisia. Celé obmedzenia sú výlučne v príčinnej súvislosti s touto chorobou. Poukazuje tak na výpoveď svedka MUDr. V., PhD., ako zástupcu prednostu Prvej neurologickej kliniky LK UK, UNB, kde bol niekoľkokrát hospitalizovaný žalobca. Svedok hovorí o demyelinizačnom ochorení centrálnej nervovej sústavy diagnostikovanej v roku 2007. Nemožno však vylúčiť, že žalobca ním trpel už skôr. Do značnej miery ovplyvňuje, resp. zhoršuje celkový zdravotný stav žalobcu, a tým obmedzuje žalobcu v pracovnom, rodinnom, spoločenskom, kultúrnom i športovom živote. Svedok uviedol, že žalobca trpí vrodenou vadou, defektom srdcovej prepážky, ktorá je výlučnou príčinou mozgových porážok u mladých ľudí, teda aj žalobcu. Prvú mozgovú porážku prekonal v roku 1999. Dané mozgové porážky žalobcu teda nesúviseli s chronickou intoxikáciou sírouhlíkom. Ako je teda možné, že pre práve výskyt mozgových porážok žalobcu na základe posudku KPLaT bolo v roku 1999 poškodenie zdravia žalobcu v súvislosti s chorobou z povolania v zmysle zásad prehodnotenie odškodnenia za SSU ohodnotené 200 bodmi a v roku 2000 ďalšími 500 bodmi. Súd sa s danou skutočnosťou vôbec nevypriadal hoci je zrejmé, že následky oboch mozgových porážok žalobcu ovplyvnila naďalej ovplyvňujú jeho celkový zdravotný stav v rátane cievnej ako aj psychickej zložky. Tým ho obmedzujú v rodinnom, spoločenskom, kultúrnom, športovom živote. Žalovaný poukazuje na fakt, že ani čiastočná invalidita vzhľadom na predchádzajúce nemohla nastať výlučne v príčinnej súvislosti s chorobou z povolania. Na poklese schopnosti vykonávať zárobkovú činnosť sa mohli odraziť následky spomínaných mozgových porážok žalobcu v mladom veku. Aj pri vystavení preukazu osoby s ŤZP sa prihliadalo na prekonanie možných mozgových porážok a preukaz občana s ŤZP nebol vydaný výlučne v spojitosti s následkami z choroby z povolania. Poukazuje tak na neopodstatnenosť záveru súdu prvého stupňa, že zdravotné problémy žalobcu majú za následok obmedzenie žalobcu v rodinnom živote a konkrétne v manželstve, a vedú k úplnej strate kontaktov s najbližšími príbuznými, manželkou a deťmi. Tieto tvrdenia sú nepravdivé, nemajú oporu vo vykonaní dôkazov, pretože naopak bolo preukázané, že žalobca je slobodný, nikdy nemal manželku ani detí a tým ho choroba z povolania nemôže žiadnym spôsobom obmedzovať v jeho rodinnom živote. Žalovaný má teda za to, že sa nepreukázalo žalobcom v konaní pred súdom, žeby zdravotné problémy žalobcu a súvisiace obmedzenia v jeho živote, boli vo výlučnej priamej príčinnej súvislosti s chorobu z povolania, ktorou žalobca trpí. Súd sa nezaoberal otázkou, do akej miery obmedzuje žalobcu v jeho spoločenskom, rodinnom, kultúrnom, pracovnom, športovom živote choroba z povolania a do akej miery obmedzuje žalobcu vo sférach jeho života demyelinizačné ochorenie centrálnej nervovej sústavy a vrodená vada. Žalovaný všeobecne a stroho popísal vo svojom odôvodnení obmedzenie žalobcu vo všetkých sférach, týmto vôbec nenapĺňa odôvodnením zákonnú požiadavku presvedčivosti, jasnosti, výstižnosti odôvodnenia v ust. § 157 ods. 2 O.s.p. Ďalej v odvolaní odvolateľ považuje aplikáciu ust. § 7 ods. 3 vyhl. č. 32/65 Zb. za neopodstatnenú. Nebol preukázaný v priebehu konania záver, že choroba má špecifický dopad na zdravotný stav žalobcu a následne špecifický dopad na spoločenské uplatnenie žalobcu, ktorý by sa svojou výnimočnosťou odlišoval od postihnutia iných poškodených tou istou chorobu odhliadnuc od ochorení uvedených v odvolaní v čl. V, ktoré žalobca však nemá v príčinnej súvislosti s chorobou z povolania. Tvrdenie súdu, že zhoršenie zdravotného stavu nebolo objektívne predpokladané pri jeho poslednom posudzovaní choroby z povolania na jeho SSU, nemá oporu vo vykonanom dokazovaní, keď v odôvodnení rozsudku odkazuje na závery Doc. MUDr. D. B., PhD., obsiahnuté v písomnom stanovisku odpovedí na otázky účastníkov. Práve on uviedol, že následky choroby z povolania boli plne zohľadnené v zákonnom bodovaní choroby a v následkoch dobodovania. Ďalej sa vyjadril, že sa neodlišuje navrhovateľova choroba z povolania svojimi príznakmi a následkov štandardných príznakov, i keď priebeh choroby je vždy výsostne individuálny. Žalovaný v tejto súvislosti poukázal na judikát R 55/73, výška odškodnenia za SSU závisí od hodnotenia v lekárskom posudku, od posúdenia predpokladov, ktoré mal poškodený pre ďalšie uplatnenie v živote a v spoločnosti, a ktoré sú teraz pre chorobu z povolania obmedzené alebo stratené. Lekárske ohodnotenie tvorí základ, z ktorého sa vychádza pri posudzovaní predpokladov poškodeného pre jeho ďalšie uplatnenie v živote a v spoločnosti. Môže však tvrdiť základ lekárske ohodnotenie, keď nevychádza z reálneho posúdenia zdravotného stavu? Žalobca oprel svoj nárok o posudky KPLaT, ktorých správnosť bola závažným spôsobom spochybnená, pričom súd sa s týmto nevysporiadal. Keďže žalovaný poukazuje na skutočnosť, že súd nie dostatočne, určite a zrozumiteľne uviedol spôsob výpočtu priznanej satisfakcie vo výške 40-násobku. Pri uvedení tohto spôsobu výpočtu sa len obmedzil na nasledovné (100 x 15 x 40n - 15.000), z čoho nie je zrejmé, čo jednotlivé čísla predstavujú. Žalovaný nesúhlasí s odôvodnením týkajúcim sa nepriznania mimoriadneho zvýšenia odškodnenia za sťaženie spoločenského uplatnenia na úrovni 100-násobku tým, že u žalobu nejde o najťažšie následky choroby z povolania. Súd nie je limitovaný hornou hranicou pri priznávaní výšky mimoriadneho odškodnenia SSU. Daná skutočnosť poukazuje na fakt, že súd si nesprávne osvojil názor, že 100-násobom základného bodového ohodnotenia je hornou hranicou výšky mimoriadneho odškodnenia za SSU. Žalovaný naďalej zastáva názor, že je čiastočne premlčaný nárok pokiaľ ide o zvýšenie základného odškodnenia prislúchajúcemu žalobcovi na základe bodového ohodnotenia podľa prvých troch posudkov, tzn. posudkov z roku 1988, 1998 a 2000. V súčasnosti nie je premlčaný len nárok, resp. právo vzťahujúce sa k poslednému posudku KPLaT z roku 2009, a to odškodnenie viažuce sa žalobcovi naposledy priznaných 100 bodov. V odôvodnení rozsudku sa zaoberal súd výlučne premlčaním pohľadávky, pričom sa obmedzil iba na strohé skonštatovanie, že sa stotožnil s názorom právneho zástupcu žalobcu a platnou judikatúrou Najvyššieho súdu SR, neuviedol s ktorou, resp. ktorými rozhodnutiami a o ktoré ustanovenia príslušných predpisov svoje odôvodnenie opiera. Svojim podaním z 15.10.2010 vzniesol žalovaný jednak námietku premlčania nároku, ktorý si žalobca v tomto konaní uplatní, jednak námietku premlčania pokiaľ ide o právo žalobcu domáhať sa na súde, aby súd rozhodol o mimoriadnom zvýšení náhrady za SSU podľa § 7 ods. 3 vyhl. Nesprávnym posúdením otázky premlčania zo strany súdu je porušovanie princípu právnej istoty, ako jeden zo základných princípov právneho štátu, garantovaných Ústavou SR. Nakoniec k výroku o trovách odvolateľ poukázal na to, že žalobca mal teda úspech len v malej časti, keď vysúdená suma predstavuje len 33% uplatňovaného nároku, pretože domáhal sa vyplatenia 59.251,15 eur, bola mu priznaná suma 19.418,44 eur. Táto suma predstavuje len 33% uplatňovaného nároku, čiže žalobca mal neúspech v značnej časti, a to vo výške 67%. Poukázal na ust. § 142 ods. 3 O.s.p., keď možno aplikovať toto ustanovenie len v dvoch prípadoch. Žalovaný má však za to, že prípad žalobcu nemožno subsumovať ani preto, že mal neúspech účastník v pomerne nepatrnej časti, alebo rozhodnutie o výške plnenia záviselo od znaleckého posudku alebo od úvahy súdu. Rozhodnutie o trovách je nespravodlivé, keď o náhrade trov bolo rozhodnuté podľa ust. § 142 ods. 3 O.s.p. Žalovaný má za to, že obaja účastníci mali v konaní úspech len čiastočný a súd nemal priznať náhradu trov konania žiadnemu účastníkovi. Samotnému výpočtu trov namietal najme počet úkonov, prípadne niektorých úkonov o potrebe účelné uplatňovanie jeho práva. Preto navrhol zrušiť rozhodnutie súdu prvého stupňa, konanie zastaviť a rozhodnúť o postúpení Sociálnej poisťovni, ako orgánu, do ktorého právomoci patrí rozhodovanie o uplatnenom nároku, alebo alternatívne rozhodnúť tak, že žalobu žalobcu v časti zaplatenia 19.418,44 eur zamietne, rozsudok súdu prvého stupňa v časti, v ktorej bol návrh vo zvyšku zamietnutý, potvrdí, výrok rozsudku v časti, ktorej súd uložil žalovanému povinnosť zaplatiť žalobcovi náhradu trov konania v sume 9.583,78 eura na účet právneho zástupcu navrhovateľa JUDr. Jaroslava Fridricha do 3 dní od právoplatnosti rozsudku, zruší, výrok rozsudku v časti, v ktorej súd uložil žalovanému povinnosť zaplatiť na účet Okresného súdu v Galante súdny poplatok z návrhu na začatie konania v sume 1.165 eura do 3 dní od právoplatnosti rozsudku, zruší, zaviaže žalobcu k náhrade trov prvostupňového konania žalovanému a zároveň priznal žalovanému aj náhradu trov odvolacieho konania, ktoré si žalovaný uplatňuje. Vyjadrenie k odvolaniam podal prostredníctvom svojho právneho zástupcu žalobca. V tomto vyjadrení sa vyjadril k argumentácii žalovaného o nedostatku právomoci súdu. Citoval z rozhodnutia Najvyššieho súdu Slovenskej republiky 3 Cdo/136/2007 ako judikát číslo 5/2008, že na konanie o rozhodovanie vo veciach zvýšenia náhrady za sťaženie spoločenského uplatnenia z titulu choroby z povolania v zmysle § 5 ods. 5 zákona číslo 437/2004 Z. z. je daná právomoc súdu. Právomoc sociálnej poisťovne nie je ani po 01. januári 2004 daná vo veciach nárokov na zvýšenie bodového ohodnotenia sťaženia spoločenského uplatnenia, lebo v zmysle zákona o náhrade za bolesť a o náhrade za sťaženie spoločenského uplatnenia o týchto nárokoch rozhoduje súd. Za týchto okolností by názor, podľa ktorého nie je daná právomoc súdu vo veciach nárokov na náhradu škody spôsobenej pracovným úrazom alebo chorobou z povolania, v konečnom dôsledku znamenal odmietnutie spravodlivosti, čo je v rozpore s článkom 46 ods. 1 Ústavy Slovenskej republiky. Pre rozhodovanie o nárokoch na zvýšenie odškodnenia za bolesť a sťaženie spoločenského uplatnenia, zostala právomoc súdov zachovaná aj po 01. januári 2004. K argumentácii vedľajšieho účastníka o námietke premlčania v časti nároku, žalobca uviedol, že nemohol pred podaním žaloby vyzvať žalovaného na dobrovoľné plnenie povinnosti, zodpovedajúce jeho právu na primerané zvýšenie odškodnenia za sťaženie spoločenského uplatnenia nad sumu ustanovenú v odseku 1 a odseku 2 § 7 vyhlášky číslo 32/1965 Zb. o odškodňovaní za bolesť a sťaženia spoločenského uplatnenia, pretože toto právo má a môže ho konštituovať len súd (§ 7 ods. 3 citovanej vyhlášky). Žalobca nemal do právoplatného pozitívneho rozhodnutia súdu o jeho žalobe stále nemá majetkové právo podliehajúce premlčaniu. V danom prípade teda nedošlo k uplynutiu času stanoveného v zákone na vykonanie práva na primerané zvýšenie odškodnenia za sťaženie spoločenského uplatnenia nad sumu uvedenú v odsekoch 1, 2 § 7 citovanej vyhlášky, v dôsledku čoho žalovaný nemôže čeliť súdnemu uplatneniu práva námietkou premlčania použitím námietky premlčania nemôže dôjsť k zániku nároku patriaceho ku obsahu práva na primerané zvýšenie odškodnenia za sťaženie spoločenského uplatnenia nad sumu ustanovenú v § 7 ods. 1, 2 citovanej vyhlášky, pretože takýto právny nárok ešte nevznikol a vznikne až konštituovaním zodpovedajúceho práva a to rozhodnutím súdu. K argumentácii žalovaného v odvolaní vo veci samej uvádzal žalobca, že choroba z povolania, ktorou trpí vyvoláva psychické poškodenia, ktoré je nutné z pohľadu spoločenského uplatnenia vnímať zvlášť citlivo, pretože na rozdiel od fyzického postihnutia vylučujú žalobcu zo sociálneho prostredia, rodiny, resp. bráni mu v riadnom výkone akejkoľvek činnosti, ktorá je spojená s mentálnou aktivitou. Chronická intoxikácia sírouhlíkom je nevyliečiteľná, je progradujúcim ochorením, následky choroby sú nezvratné, postihuje dôležité životné orgány a vzhľadom na lekárske správy Kliniky pracovného lekárstva a toxikológie je možné stanoviť, že choroba z povolania v priebehu rokov 2008 a 2009 progradovala do takej miery, že vyvolala u žalobcu akcelerovaný rozvoj orgánových zmien, najmä nervového systému, čo sa prejavovalo zhoršením v nervovej a cievnej zložke, a vtedy došlo k obodovaniu u žalobcu na súčasných maximálnych 1000 bodov. Žalobca prekonal v poradí už druhý mozgový infarkty zapríčinený výlučne účinkom sírouhlíka. Vo výlučnej príčinnej súvislosti s chronickou intoxikáciou sírouhlíkom žalobca na základe predložených lekárskych nálezov, čo potvrdil aj MUDr. B. a nespochybnil ani MUDr. V., trpí nezvratným poškodením nervov, emotívno-afektívnou impulzivitou, neurastenickým syndrómom, nedostatočným ovládaním afektov, výraznou depresivitou, veľkým pocitom krivdy, zníženou kritičnosťou, senzitívnou vzťahovačnosťou, zníženou koncentráciou pozornosti, chorobnou nespavosťou, zníženou schopnosťou vychutnávať radosť, chorobným nedostatkom pevnej vôle atď. Tieto zdravotné problémy spôsobili, že žalobca nedokáže ovládať svoje konanie v každodennom živote, je každodenné odkázaný na pomoc sestry, nedokáže prežívať bežné ľudské pocity, radosť, lásku empatiu, nie je schopný vykonávať pracovnú činnosť, trpí neustále bolesťami hlavy, strachom z prostredia, nedostatočnou orientáciou v prostredí, nespavosťou, agresivitou, trpí depresiou, kolapsovými stavmi, stratou vedomia, nemôže si nájsť partnerku a založiť rodinu, má znemožnené ďalšie sebavzdelávanie, má znemožnenú voľbu povolania, má obmedzenú účasť na spoločenských a kultúrnych podujatiach. Samostatným závažným následkom choroby v rodinnom živote žalobcu je skutočnosť, že neustále psychické zmeny jeho osobnosti eskalujú konflikty v rodine, pričom vedu k strate sociálnych kontaktov s najbližšou rodinou. Žalobca len vplyvom choroby z povolania nie je schopný založiť si rodinu žiť riadnym rodinným životom. Zástupca prednostu KPLaT FNsP BA MUDr. Bízik sa vyjadril, že všetky hlavné chorobné znaky, ktoré žalobca v žalobe označil a iných podaniach, sú vyvolané výlučne chorobou z povolania - chronickou intoxikáciou sírouhlíkom, t. j. choroba z povolania svojimi prejavmy nielenže skrátila dĺžku života žalobcu, ale aj čas, ktorý mu ostáva ovplyvnila do tej miery, že žalobca nemôže žiť svoj život plnohodnotne podľa svojich predstáv. Cievne mozgové príhody žalobcu sú vyvolané výlučne intoxikáciou sírouhlíkom. Vyplýva to z odborného vyjadrenia v bode 3 časť II.. Žalobca sa tak vo svojom krátkom živote vplyvom choroby z povolania mení z psychicky zdravého človeka na sociálne vylúčeného psychopata, bezdôvodne napadajúceho ľudí vo svojom okolí. MUDr. V., PhD. vypočutý ako svedok nepracuje na klinike pracovného lekárstva a toxikológie nemá s liečbou a diagnózou týchto chorôb žiadne skúsenosti. Nedostatočná odbornosť svedka sa ukázala pri formulácii jeho odpovedí zachytený v zápisnici z pojednávaní z 27.04.2011, kde mnohé vyjadrenia odporujú prehláseniam zástupcu prednostu Kliniky pracovného lekárstva a toxikológie MUDr. B. obsiahnutým v odbornom stanovisku zo 07.07.2010. MUDr. B. sa jednoznačne vyjadril, že opakované náhle cievne mozgové príhody, porucha periférnych nervov a ciev, sú zmeny následkom choroby z povolania intoxikáciou sírouhlíka. K otázke náhrady trov konania uvádzal, že sa vždy bude spravovať ust. § 142 ods. 3 O.s.p. Pri uplatnení nároku na náhradu za bolesť a za sťaženie spoločenského uplatnenia musí žalobca vyjadriť v peniazoch požadovanú výšku náhrady, avšak už z povahy tohto nároku vyplýva, že presné stanovenie výšky je závislé vždy na znalcovi. V tejto súvislosti preto poukazuje na správnosť výšky priznaných trov súdom prvého stupňa. Preto žiadal v plnom rozsahu rozsudok súdu prvého stupňa potvrdiť ako vecne správny. Krajský súd v Trnave ako súd odvolací (§ 10 ods. 1 O.s.p.), potom, čo zistil, že odvolanie bolo podané včas a oprávnenou osobou (§ 201 a § 204 O.s.p.), prejednal vec na nariadenom pojednávaní podľa ust. § 214 ods. 1 O.s.p., obsahom a dôvodmi podaného odvolania podľa ust. § 212 ods. 1 O.s.p. a zistil, že rozhodnutie súdu prvého stupňa je vecne správne. K otázke právomoci prejednávať predmetnú vec, kde je predmetom nárok na mimoriadne odškodnenie sťaženia spoločenského uplatnenia v prípade, keď došlo k pracovnému úrazu pred 01.01.2004 a návrh bol podaný po 01.01.2004, odvolací súd poukazuje už na názor NS SR v rozhodnutí 5Cdo 105/2011 zo dňa 21.09.2011. Na sťaženie spoločenského uplatnenia v dôsledku pracovného úrazu a iného poškodenia na zdraví, ktoré bolo spôsobené pred nadobudnutím účinnosti Zákona o sociálnom poistení zák. č. 437/2004 Z.z. o náhrade za bolesť a o náhrade za sťaženie spoločenského uplatnenia sa vzťahujú doterajšie predpisy. Vo veciach zvýšenia náhrady za bolesť a sťaženia spoločenského uplatnenia nad rozsah základného bodového ohodnotenia je týmto predpisom vyhláška č. 32/1965 Zb., ktorá v ust. § 7 ods. 3 stanovuje, že o zvýšení odškodnenia za bolesť a za sťaženie spoločenského uplatnenia rozhoduje súd. Osobitný právny predpis teda stanovuje, že takúto vec má prejednať a rozhodnúť súd v občianskom súdnom konaní. NS SR v tomto rozhodnutí uviedol, že hoci pôvodným účelom tohto ustanovenia vyhlášky nebolo riešiť otázku právomoci súdu, správnosti tejto interpretácie v súvislosti s prijatím zákona o sociálnom poistení nasvedčuje aj nová právna úprava náhrady sťaženia spoločenského uplatnenia v zák. č. 437/2004 Z.z. účinná od 01.09.2004, ktorá dáva v ust. § 6 ods. 3 poškodenému oprávnenie uplatniť nárok na náhradu za sťaženie spoločenského uplatnenia nad výšku náhrady stanovenú týmto zákonom na súde. Sociálna poisťovňa rozhoduje len o nárokoch, ktoré vznikli podľa zákona o sociálnom poistení, tzn. o nárokoch vzniknutých od 01.01.2004. Jej oprávnenie rozhodovať o nárokoch vzniknutých pred 01.01.2004 by bolo dané, ak by zákon o sociálnej poisťovne výslovne stanovil, že sociálna poisťovňa rozhoduje aj o takýchto nárokoch. K vznesenej námietke premlčania časti nároku vedľajší účastník tvrdil, že navrhovateľom uplatnený nárok na náhradu škody za sťaženie spoločenského uplatnenia tvorí nedeliteľný celok a z toho dôvodu potom počiatok plynutia premlčacej doby nemožno deliť na dobu, kedy sa navrhovateľ dozvedel o škode, ktorá zakladala nárok na plnenie za sťaženie spoločenského uplatnenia a jej zvýšenia na dvojnásobok podľa § 6 ods. 2 vyhl. č. 32/1965 Zb. a na dobu, ktorá by zakladala nárok na mimoriadne zvýšenie náhrady za sťaženie spoločenského uplatnenia podľa § 7 ods. 3 vyhl. č. 32/1965 Zb. Tento nedeliteľný nárok podľa názoru odvolateľa nemožno zamieňať s tým, že právo na náhradu škody z ublíženia na zdraví tvorí niekoľko zložiek súčasne: právo na bolestné, právo na náhradu za sťaženie spoločenského uplatnenia, právo na náhradu za stratu na zárobku, ktoré sa prejavujú ako samostatné nároky. Ak uvádzal odvolateľ, že počiatok plynutia premlčacej doby u navrhovateľa na uplatnenie jeho nároku na náhradu škody z choroby z povolania je tak nutné stanoviť v prípade všetkých posudkov odškodnení SSÚ na deň ich vystavenia od 01.09.1998, 24.03.1998, 06.04.2000, tak subjektívna 2- ročná premlčacia doba uplynula 01.09.1990, 24.03.2000, 06.04.2002 v prípade posudkov o odškodnení sťaženia spoločenského uplatnenia vo výške 200 bodov, 200 bodov a 50 bodov podľa § 263 ods. 3 zák. č. 166/1965 Zb., pričom vo zvyšnej časti nárok premlčaný nie je. Odvolací súd tento názor nezdiela, pretože žalobca nemohol pred podaním žaloby vyzývať žalovaného na dobrovoľné plnenie povinností zodpovedajúcej jeho právu na primerané zvýšenie odškodnenia za sťaženie spoločenského uplatnenia nad sumu, ktorá je stanovená v § 7 ods. 1, 2 vyhl. č. 32/1965 Zb. Toto právo nemal, môže ho konštituovať súd, vyplýva to z ust. § 7 ods. 3 cit. vyhlášky. Takisto nemožno uzavrieť žiadnu mimosúdnu dohodu o odškodnení bolesti za sťaženie spoločenského uplatnenia nad limity stanovené v § 7 ods. 1 a 2 cit. vyhlášky, ak si uplatňuje poškodený nárok zvýšením týchto nárokov v zmysle ust. § 7 ods. 3 cit. vyhlášky. Výšku nároku môže stanoviť iba súd, preto zvýšenie odškodnenia za sťaženie spoločenského uplatnenia, ako aj ohľadne bolestného je osobitým nárokom posudzovaným podľa ust. § 7 ods. 3 cit. vyhlášky a nie je možné ho spájať so základnými nárokmi, ktoré sú uvedené v ust. § 7 ods. 1 a 2. Preto nemohlo dôjsť k uplynutiu času stanoveného v zákone na vykonanie práva na primerané zvýšenie odškodnenia za sťaženie spoločenského uplatnenia na sumu vedenú v § 7 ods. 1, 2 cit. vyhlášky. Nemohlo dôjsť k zániku nároku na primerané zvýšenie odškodnenia za sťaženie spoločenského uplatnenia pozitívneho rozhodnutia súdu o tomto nároku, tzn. mimoriadneho zvýšenia odškodnenia za sťaženie spoločenského uplatnenia a mimoriadneho zvýšenia za bolesť, pretože je jednoznačné, že až do pozitívneho rozhodnutia súdu o tomto nároku neexistuje subjektívne právo poškodeného (žalobcu, navrhovateľa) na primerané zvýšenie odškodnenia za sťaženie spoločenského uplatnenia, prípadne mimoriadne zvýšenie za bolesť. Preto nemôže prísť ani k premlčaniu tohto nároku. Samotná náhrada za sťaženie spoločenského uplatnenia v rozsahu základného počtu bodového ohodnotenia zahŕňa odškodnenie za nepriaznivé dôsledky pre plnenie spoločenských úloh poškodeného, teda zohľadňuje okolnosť, že poškodený je v dôsledku choroby z povolania obmedzený vo svojich možnostiach. Pri odškodnení sa vychádza zo základného počtu bodov, ktorým je toto sťaženie spoločenského uplatnenia v lekárskom posudku § 7 ods. 1, 2 vyhlášky č. 32/1965 Zb. v znení noviel. Pokiaľ sa jedná o chorobu z povolania, ktorou trpí žalobca, a to chronickou intoxikáciou sírouhlíkom (CS2), je nevyliečiteľná, liečba je len symptomatická. V príčinnej súvislosti s touto chorobou vznikla u žalobcu invalidita, o pokles schopnosti vykonávať prácu neustále narastá, je viac ako 70 %, je progredujúcim ochorením a následky sú také, že nemôže ovládať žalobca svoje konanie, je odkázaný na pomoc sestry, nedokáže prežívať ľudské pocity radosť, lásku, empatiu, nie je schopný vykonávať pracovnú činnosť, neustále trpí bolesťami hlavy, strachom z prostredia, nedostatočnou orientáciou v prostredí, nespavosťou, agresivitou, depresiou, kolapsovými stavmi a stratou vedomia, nemohol si napriek mladému veku a nemôže si nájsť partnerku a založiť rodinu, má znemožnené sebavzdelávanie, znemožnenú voľbu povolania, má značne obmedzenú možnosť účastí na spoločenských, kultúrnych podujatiach, následkom choroby v rodinnom živote je skutočnosť, že neustále psychické zmeny jeho osobnosti eskalujú konflikty v rodine. Preukázal to súd prvého stupňa vypočutím svedkov, jeho sestry, ktorá sa o neho stará. Prvostupňový súd jednoznačne mal za preukázané, že k zhoršeniu zdravotného stavu došlo výlučne v priamej príčinnej súvislosti s chorobou z povolania, že takéto zhoršenie zdravotného stavu nebolo objektívne predpokladané pri jeho posladenom posudzovaní následkov choroby z povolania. Vzhľadom na závery Doc. MUDr. D. B., PhD. v príčinnej súvislosti s chronickou intoxikáciou sírouhlíkom trpí žalobca, čo je zistiteľné aj z nálezov MUDr. B., trpí polyneuropathiou senzitívnej motoriky, trpí neurastenickým syndrómom, emotívnoasektívnou impulzivitou, nedostatočným ovládaním afektov, výraznou depresivitou a obavami o svoj život, senzitívnou vzťahovačnosťou, veľkým pocitom krivdy, zníženou kritičnosťou, zníženou koncentráciou pozornosti, chronickou chorobnou nespavosťou, zníženou schopnosťou vychutnávať radosť, chorobným nedostatkom pevnej vôle, chronickým psycho syndrómom, emočnou labilitou, organickou depresívnou poruchou, poruchou krátkodobej pamäte, výraznou neurotickou symptomatológiou. To všetko sa premietlo do zhoršenia žalobcovho prežívania v celej škále činností a rodinného, športového, kultúrneho i pracovného života. Všetky hlavné chorobné znaky, ako uviedol zástupca prednostu Kliniky pracovného lekárstva a toxikológie Fakultnej nemocnice s poliklinikou v Bratislave MUDr. B., sú vyvolané výlučne chorobou z povolania, chronickou intoxikáciou. Táto choroba nielenže skrátila dĺžku života žalobcu, ale aj čas, ktorý mu zostáva, ovplyvnila do tej miery, že žalobca nemôže žiť svoj život plnohodnotne, podľa svojich predstáv, má zníženú kvalitu života, a to podstatne. Ku klinickému obrazu chronickej intoxikácie treba priradiť neskoršie aj komplikácie tohto ochorenia, a to akcelerovaný obraz aterosklerózy s jej pestrým obrazom poškodenia ciev, ako sú ischemická choroba, artériová hypertenzia, opakujúce sa mozgové príhody a nedokrvenie dolných končatín. Preto nemožno sa stotožniť s pripomienkou v odvolaní žalovaného, že mozgové príhody, ktorými utrpel žalobca, nie sú následkami jeho choroby z povolania, čiastočná invalidita nemohla nastať výlučne v príčinnej súvislosti s chorobou z povolania. Je nesprávny názor odvolateľa, že sa následky spomínaných mozgových porážok žalobcu v mladom veku mohli odzrkadliť na poklese schopnosti vykonávať zárobkovú činnosť, avšak jednoznačné posudky z Kliniky pracovného lekárstva a toxikológie práve o príčinnej súvislosti následkov choroby z povolania, a to chronickej intoxikácie sírouhlíkom jednoznačne hovoria, že mozgové príhody sú práve následkami vzniknutého pracovného úrazu. Tieto náhle mozgové príhody sú zmeny následkom pracovnej nadexpozície sírouhlíkom. Žalobca mal dve mozgové príhody a lekári sa jednoznačne vyjadrili, že sú následkom tejto choroby z povolania. Odvolací súd sa takisto stotožňuje so závermi súdu prvého stupňa o týchto následkoch vzniknutej choroby z povolania, pretože vychádzajú z lekárskych správ, zo zistení kliniky (KLPaP v Bratislave), kde žalobca sa liečil z dôvodu zhoršenia jeho zdravotného stavu v roku 2009, kedy progradovala u neho choroba do takej miery, že vyvolala u žalobcu akcelerovaný rozvoj orgánových zmien, najmä nervového systému, čo sa prejavovalo zhoršením v nervovej a cievnej zložke, a vtedy došlo k obodovaniu u žalobcu na súčasných maximálnych 1000 bodov. Žalobca prekonal v poradí už druhý mozgový infarkty zapríčinený výlučne účinkom sírouhlíka. Vo výlučnej príčinnej súvislosti s chronickou intoxikáciou sírouhlíkom žalobca na základe predložených lekárskych nálezov, čo potvrdil aj MUDr. B. a nespochybnil ani MUDr. V., trpí nezvratným poškodením nervov, emotívno-afektívnou impulzivitou, neurastenickým syndrómom, nedostatočným ovládaním afektov, výraznou depresivitou, veľkým pocitom krivdy, zníženou kritičnosťou, senzitívnou vzťahovačnosťou, zníženou koncentráciou pozornosti, chorobnou nespavosťou, zníženou schopnosťou vychutnávať radosť, chorobným nedostatkom pevnej vôle atď. Prvostupňový súd správne poukázal na preukázané podstatné zhoršenie psychického stavu žalobcu, ktorý sa prejavuje v neustálych psychických zmenách jeho osobnosti vyúsťujúceho až do výbuchov neovládateľnej a bezdôvodnej agresivity. Vážne konflikty v rodine s možnosťou zúčastňovať sa kultúrneho, spoločenského, športového vyžitia, odkázanosťou na domáce prostredie, nemožnosťou sa vzdelávania, odkázanosť len na sledovanie televízie, nemožnosť čítania kníh, získania ďalšieho vzdelávania vzhľadom na nesústredenosť. Ku strate samotnej existencie nielen v spoločenskom prostredí, ale aj v domácom vedúce k zvýšenej potrebe starostlivosti tretej osoby (sestry). Chyba, ktorá nastala v odôvodnení, ktorá sa odrazila na č.l. 320 (str. 10 posudku), keď poukázal prvostupňový súd, že z toho plynú vážne konflikty v jeho rodine, v manželstve, vedúce k úplnej strate konfliktov s najbližšími príbuznými, manželkou a detí, zrejme nedopatrením prvostupňový súd uvádzal ako dôvody a ako následky tejto choroby, pretože vzhľadom na veľký počet rovnakých príbuzných vecí, mohlo dôjsť k omylu pri zdôvodnení. Žalobca je slobodný a práve následkom vzniknutej choroby z povolania je u neho nemožnosť nájdenia si partnerky, vytvorenie si rodiny, neschopnosť si túto rodinu založiť. Pokiaľ sa jedná 30-násobok priznania mimoriadneho odškodnenia za bolesť, prvostupňový súd síce odôvodnil, že podľa jeho názoru obvyklou v súlade so súdnou praxou zaoberajúcou sa riešením v uvedených konaniach je takáto výška odškodnenia primeraná, spravodlivá k pomere k následkom, ktoré choroba zmenou osobnosti žalobcu zavolala. Odvolací súd však dodáva, že možno len súhlasiť, že 40- násobok mimoriadneho zvýšenia pri nároku na odškodnenie za bolesť, ako aj nároku na odškodnenie sťaženia spoločenského uplatnenia je spravodlivý a vzhľadom na progradujúce ochorenie choroby z povolania, ak podľa názorov lekárov zostáva žalobcovi v jeho krátkom živote čas, ktorý môže využiť práve z vyplatenia tohto mimoriadneho odškodnenia za postačujúce. Aj z vyjadrenia právneho zástupcu žalobcu jednoznačne vyplýva, že sa stotožňuje s touto výškou a nepožaduje taký násobok, ktorý žiadali v návrhu 1000-násobok, ako bolo v odbornom posudku lekárov dobodované, hoci na Klinike pracovného lekárstva, ako aj na Neurologickej klinike žalobca nie je stále hospitalizovaný, je doma. V prípade ak má nejaké excesy zo zdravotného stavu, tak je aktuálne hospitalizovaný, čo je preukázané lekárskymi správami založenými v spise. Naposledy to bolo na doliečenie v roku 2009. Odvolací súd, s práve predtým uvedenou argumentáciou a doplnením dôvodov na zdôraznenie správnosti napadnutého rozhodnutia sa ďalej v celom rozsahu stotožňuje s odôvodnením napadnutého rozhodnutia (Podľa ust. § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody.). Odvolací súd práve z predtým uvedenou argumentáciou a doplnením dôvodov na zdôraznenie správnosti napadnutého rozhodnutia sa ďalej v celom rozsahu stotožňuje s odôvodnením napadnutého rozhodnutia. Vecne správne rozhodnutie súdu prvého stupňa bolo preto podľa ust. § 219 ods. 1, 2 O.s.p. potvrdené. Podľa § 224 ods. 1 O.s.p. za použitia ustanovenia § 149 Ods. 1 O.s.p. v súlade s vyhláškou č. 655/2004 Z. z. priznal odvolací súd úspešnému žalobcovi náhradu trov odvolacieho konania, ktorá pozostáva z nasledovných úkonov: - vyjadrenie k odvolaniu 03.08.2011, 02.04.2012 doplnenie právnej argumentácie k otázke premlčania, z 02.04.2012 účasť na odvolacom pojednávaní, 30.04.2012 účasť na odvolacom pojednávaní, každý úkon po 539,41 euro, 1 x režijný paušál po 7,41 eur (za úkon od 01.01.2011 do 31.12.2011), 2 x režijný paušál po 7,63 eur (za úkony od 01.01.2012 do 31.12.2012). Podľa § 15 písm. a) advokátskej tarify - náhrada cestovného dňa 02.04.2012 Bratislava - Trnava a späť, 112 kilometrov, základná náhrada za 1 kilometer 0,183 eur, spotreba litrov na 100 kilometrov 8,2, cena za liter je 1,73 eur, spolu 36,384 eur; dňa 30.04.2012 Bratislava - Trnava a späť, 112 kilometrov, základná náhrada za kilometer 0,183 eur, spotreba litrov na 100 kilometrov 8,2, cena za liter 1,757 eura, spolu 36,632 eur. Podľa § 17 advokátskej tarify - náhrada za stratu času dňa 02.04.2012 cesta Bratislava - Trnava a späť, 4 aj začaté polhodiny po 12,71 eur, spolu 50,84 eur; dňa 30.04.2012 cesta Bratislava - Trnava späť, 4 aj začaté polhodiny po 12,71 eur, spolu bol 50,84 euro. Odmena advokáta, jeho výdavky, cestovné a náhrada straty času (bez DPH) je v sume 2.355,01 eur + 20 % DPH z celej sumy odmeny advokáta (471 eur), spolu náhrada trov 2.826,01 euro. Toto rozhodnutie bolo prijaté v senáte počtom hlasov 3: 0. Poučenie: Proti tomuto rozsudku nie je možné podať odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2309210640.2 (dáta aktuálne k 13. 11. 2026). Záväzné je znenie zverejnené súdom.




